Hans Christian Schmidt (V), 2010-06-03:
Der er jo i »Fingerplan 2007« udlagt en række forskellige arealreservationer til mulige fremtidige anlæg af infrastruktur i hovedstadsområdet, sådan som miljøministeren lige har gennemgået.
Der er jo for det første
Jeg har forstået spørgsmålet sådan, at fru Pia Christmas-Møller hentyder til de transportkorridorer i det nordøstlige Sjælland, der fremgår af »Fingerplan 2007«.
Det overordnede formål med arealreservationerne er at friholde korridorerne, så fremtidige beslutninger om f.eks. anlæg af infrastruktur kan forenkles og billiggøres.
Det tror jeg heller ikke vi er uenige om.
Det kan både være indgribende i forhold til borgerne og samfundsmæssigt omkostningsfuldt at anlægge helt ny infrastruktur uden for reserverede arealer, idet man i så fald mange steder vil skulle ekspropriere eksisterende bebyggede områder.
Det er der formentlig ingen af os der har en interesse i.
Jeg vil så også sige, at det samtidig er vigtigt for mig at understrege, at der ikke skal udlægges flere arealreservationer end nødvendigt, og vi skal slet ikke udlægge reservationer og skabe restriktioner for borgere og virksomheder uden en god grund.
Den nord- og sydgående transportkorridor, der er udlagt i Nordøstsjælland, indgår jo i overvejelserne om anlæg af en ny vestlig ringvejsforbindelse, Ring 5.
Perspektiverne i en Ring 5 bliver i øjeblikket undersøgt, som det også blev sagt lige før, i forbindelse med de strategiske analyser af udbygningsmulighederne i hovedstadsområdet, som vi har igangsat.
Disse strategiske analyser er jo blevet besluttet af et bredt flertal i Folketinget – alle undtagen Enhedslisten – som led i aftalen om en grøn transportpolitik.
Tanken er så, at Ring 5-projektet skal vurderes i sammenhæng med overvejelser om anlæg af en østlig ringvejsforbindelse, den såkaldte havnetunnel.
Men så vil jeg også godt sige, at det selvfølgelig er muligt løbende at justere arealreservationer, så de er til mindst mulig gene for borgerne og for udviklingen i de enkelte lokalområder.
Det er f.eks. sket i projektet om Frederikssundmotorvejen, men kan jo også godt ske andre steder.
I forbindelse med Frederikssundmotorvejen er det med vedtagelse af anlægsloven jo således samtidig besluttet at ophæve de øvrige reservationer for de andre løsningsalternativer, der har været i spil i den her forbindelse.
På nuværende tidspunkt har vi dog ikke helt så stor klarhed over transportkorridorerne og en eventuel Ring 5.
For det første er der ikke taget stilling til, om projektet skal gennemføres, og for det andet undersøges der i analysen forskellige linjeføringsmuligheder i den nordlige ende mellem Lynge og Helsingørmotorvejen.
Det ville jo også være i strid med ånden i de indgåede politiske aftaler, da det ville kunne gøre det meget vanskeligt at gennemføre et nyt vejanlæg i Ring 5-korridoren.
Men det er heller ikke sådan, jeg har forstået at forespørgeren ønsker at det skal ske.
Jeg har forstået det sådan, at man gerne vil have, at vi prøver at kigge på, om ikke det kunne være muligt, at tiden er løbet fra nogle af de her reservationer, at der simpelt hen er indtrådt nogle ting, som gør, at vi ikke længere behøver dem.
Jeg har den grundlæggende holdning, at det altid er klogt, at vi giver noget et serviceeftersyn, og det er også det, vi har diskuteret.
Så jeg synes, det kan være fornuftigt at se på, om der er behov for at tilpasse reservationerne, altså at give det hele et serviceeftersyn.
Forhandling